b'\n_START_ARTICLE_\nSinagoga din Bistri\xc8\x9ba\n_START_SECTION_\nIstoric\n_START_PARAGRAPH_\nSinagoga din Bistri\xc8\x9ba a fost construit\xc4\x83 \xc3\xaen anul 1856 \xc3\xaen stil arhitectural eclectic. Ea are o suprafa\xc8\x9b\xc4\x83 de 580 m\xc2\xb2._NEWLINE_Conform datelor recens\xc4\x83m\xc3\xa2ntului din 1930, comunitatea mozaic\xc4\x83 din Bistri\xc8\x9ba num\xc4\x83ra 2.198 de credincio\xc8\x99i, reprezent\xc3\xa2nd 15,55% din totalul popula\xc8\x9biei ora\xc8\x99ului._NEWLINE_Dup\xc4\x83 deportarea evreilor \xc3\xaen lag\xc4\x83rele naziste de extreminare \xc3\xaen mai 1944, dar \xc8\x99i ca urmare a emigr\xc4\x83rii masive \xc3\xaen SUA \xc8\x99i Israel \xc3\xaen perioada regimului comunist, sinagoga a ajuns \xc3\xaentr-o stare de paragin\xc4\x83._NEWLINE_Printr-un contract de comodat pe 20 de ani, semnat \xc3\xaentre \xc8\x99eful comunit\xc4\x83\xc8\x9bii evreilor din jude\xc8\x9bul Bistri\xc8\x9ba-N\xc4\x83s\xc4\x83ud \xc8\x99i pre\xc8\x99edintele Societ\xc4\x83\xc8\x9bii de Concerte Bistri\xc8\x9ba, Sinagoga a fost ref\xc4\x83cut\xc4\x83 prin programul "Cultura 2000", finan\xc8\x9bat de Comisia European\xc4\x83, precum \xc8\x99i cu fonduri de la Ambasada SUA \xc8\x99i de la diverse funda\xc8\x9bii europene, dar \xc8\x99i cu mijloace locale (Consiliul Jude\xc8\x9bean, Consiliul Local Bistri\xc8\x9ba, Ministerul Culturii \xc8\x99i Cultelor). Proiectul a prev\xc4\x83zut transformarea interiorului \xc3\xaen sal\xc4\x83 de spectacole de muzic\xc4\x83 clasic\xc4\x83 \xc8\x99i de teatru, iar a balconului \xc3\xaen loc de desf\xc4\x83\xc8\x99urare pentru expozi\xc8\x9bii de pictur\xc4\x83, sculptur\xc4\x83 sau fotografie. Dup\xc4\x83 renovare, sinagoga arat\xc4\x83 din nou ca \xc3\xaen vremurile sale bune._NEWLINE_S\xc3\xa2mb\xc4\x83t\xc4\x83, 14 iulie 2007, la Sinagoga din Bistri\xc8\x9ba a avut loc un concert inaugural al Sinagogii ca sal\xc4\x83 de concerte, sus\xc8\x9binut de Noua Orchestr\xc4\x83 Transilvan\xc4\x83 (a Societ\xc4\x83\xc8\x9bii de Concerte) \xc8\x99i de Corul Antifonia al Academiei de Muzic\xc4\x83 Gheorghe Dima din Cluj, \xc3\xaen cadrul mai larg al Zilelor Bistri\xc8\x9bei. S-a prezentat opera \xe2\x80\x9eCarmina Burana\xe2\x80\x9d de Carl Orff._NEWLINE_\xc3\x8en lista sinagogilor din Rom\xc3\xa2nia publicat\xc4\x83 \xc3\xaen lucrarea Seventy years of existence. Six hundred years of Jewish life in Romania. Forty years of partnership FEDROM \xe2\x80\x93 JOINT, editat\xc4\x83 de Federa\xc8\x9bia Comunit\xc4\x83\xc8\x9bilor Evreie\xc8\x99ti din Rom\xc3\xa2nia \xc3\xaen anul 2008, se preciza c\xc4\x83 Sinagoga din Bistri\xc8\x9ba nu mai era \xc3\xaen func\xc8\x9biune. _NEWLINE_Deoarece sinagoga are o capacitate de circa 300 de locuri, iar \xc3\xaen picioare \xc3\xaencap \xc3\xaen jur de 200 de persoane, aici se desf\xc4\x83\xc8\x99oar\xc4\x83 Festivalul Anual de Film [mu:vi], ini\xc8\x9biat \xc3\xaen 2006, care \xc3\xaen 2010 a ajuns la a cincea edi\xc8\x9bie.'